મુંબઈ, તા. 22 : પશ્ચિમ રેલવેની લોકલ ટ્રેનોનું નવું સમયપત્રક પહેલી નવેમ્બરથી અમલમાં આવશે, તેમાં વસઇથી સવારે 9.56 વાગ્યાની ચર્ચગેટ સુધીની મહિલા વિશેષ લોકલ ટ્રેનને રદ કરીને આ ટ્રેનને સવારે 8.44 વાગ્યે વિરારથી ચર્ચગેટ કરવાની રેલવેની હિલચાલ સામે મહિલા પ્રવાસીઓએ જોરદાર વિરોધ નોંધાવ્યો છે. ખાસ કરીને વસઇ, નાયગાંવ, ભાઇંદર, મીરા રોડ અને દહિસરના મહિલા પ્રવાસીઓ રેલવેની આ હિલચાલનો જોરદાર વિરોધ કરી રહી છે. હવે તેનું સાનુકૂળ પરિણામ આવશે એવું લાગી રહ્યું છે. આજથી પાંચ દિવસ માટે રેલવેની મહિલા અધિકારીઓની એક ટીમે વિશેષ સર્વે હાથ ધર્યો છે. વિરારથી વસઈ અને બોરીવલી સુધીનાં તમામ સ્ટેશનોએ આ ટ્રેનમાં સવાર થઇને રેલવેની ટીમ સર્વે કરીને અધિકારીઓને અહેવાલ આપશે, ત્યાર બાદ આ ટ્રેન વિષયક આખરી નિર્ણય લેવાશે.